แบ-กบาล (2532)

✨  **สตูดิโออัลบั้ม**

**ปรากฏการณ์ฝน • อื่น ๆ อีกมากมาย • เอกเขนก • เฉลียงหลังบ้าน • **แบ-กบาล** • ตะไคร่น้ำสุดขอบฟ้า • นอกชาน • *ผลงานพิเศษ***

✨  **แบ-กบาล (2532)**

* **ดูแลการผลิต :** เฉลียง กับประภาส
* **ผสมเสียง :** นายแกรี่ เอ็ดเวอร์ด
* **ช่างเสียง :** นายสุริยา, นายนุ
* **บันทึกเสียง :** ห้องบันทึกเสียงศรีสยาม
* **บริษัทเทป :** บริษัทคีตาแผ่นเสียง เทป จำกัด
* **วางจำหน่าย :** มีนาคม พ.ศ. 2532
* **ฟังเพลงจากอัลบั้มทาง JOOX • Spotify • Deezer • Apple Music • YouTube Music • Sanook Music**

## **สมาชิกวงเฉลียง**

**วัชระ ปานเอี่ยม****ภูษิต ไล้ทอง****เกียรติศักดิ์ เวทีวุฒาจารย์****ฉัตรชัย ดุริยประณีต**

## **เบื้องหลังของอัลบั้ม**

* *ดูรายละเอียดเพิ่มเติมได้ที่ : พ.ศ. 2532 – 2534*

### **น้องใหม่กับแบ-กบาล**

**หลังจากชุด ‘เฉลียงหลังบ้าน’ ก็เกิดการเปลี่ยนแปลงในเฉลียง** เมื่อมีข่าวการออกเทปชุดใหม่ **‘แบ-กบาล’** โดยจะไม่มีนิติพงษ์ ห่อนาค และศุ บุญเลี้ยง ที่ขอแยกตัวออกไปจากเฉลียงอย่างเงียบๆ ท่ามกลางความกังขาของแฟนเพลง

แต่ไม่ว่าใครจะพูดหรือวิพากษ์กันไปอย่างไร ต้นปี 2532 เฉลียงก็ออกงานใหม่ **‘แบ-กบาล’** โดยมี**นก-ฉัตรชัย ดุริยประณีต** อดีตพนักงานธนาคาร เข้ามาเป็นสมาชิกน้องใหม่

ฉัตรชัย เป็นเด็กหนุ่มที่มี **‘ไฟ’** ทางด้านดนตรีอยู่เต็มเปี่ยม อย่างน้อยนามสกุล **‘ดุริยประณีต’** ของเขาก็ยืนยันได้เป็นอย่างดีว่าไม่ธรรมดา เพราะต้นตระกูลดุริยประณีต นั้นมีคุณูปการต่อวงการดนตรีไทยอย่างยิ่งยวด เป็นตระกูลหลักที่ก่อตั้งวงดนตรี **‘บ้านบางลำพู’** ในอดีตจนกลายเป็นชุมชนดนตรีไทยที่ยิ่งใหญ่และเก่าแก่ของกรุงเทพฯ ในทุกวันนี้

### **ฉัตรชัยเข้าเป็นส่วนหนึ่งของเฉลียงได้อย่างกลมกลืน**

เขาได้พบนิติพงษ์และศุ ซึ่งยังวนเวียนมาให้กำลังใจที่ห้องอัดเสมอๆ และได้สัมผัสบรรยากาศความเป็น **‘เฉลียง’** ที่สนุกสนานกันได้ตลอดเวลา

วัชระเล่าบรรยากาศในห้องอัดอย่างที่ฉัตรชัยได้เข้ามาสัมผัสว่า *“เวลาจะอัดชุดไหนก็ไปกันทั้งวงนั่นแหละ ไปยืนลุ้นกันอยู่ข้างๆ เราเน้นกิน เฮฮา บางทีเสียงดังจนเข้ามาในห้องอัด คนในห้องอัดต้องบอก เฮ้ย...เบาๆ หน่อย*

*อย่างเพลง **‘กุ๊กไก่’** นี่ เวลาอัดสนุกมาก คือปกติเวลายืนร้องมันจะมีกระจกกั้น แต่เราก็มองเห็นคอนโทรล เห็นคนนั่งฟังอยู่ด้านนอก เราก็ร้องไป...เฮ้ย มันหายไปไหนกันหมดวะ ปรากฏมัน ลงไปนอนแถกหัวเราะกันกั้กๆ อยู่ที่พื้นห้อง ช่วงที่เราร้องปิ๊ดปิ๋วๆ...อะไรของมันวะ*

*เฉลียงทำงานทุกครั้งจะกระตือรือร้น ตัวผมเองผมไม่ถือว่าเป็นหน้าที่ ทุกครั้งที่จะมีเฉลียง ผมรู้สึกกระตือรือร้นเป็นพิเศษผมจะพยายามอยู่ห้องอัดให้ตลอด มีธุระอะไรผมก็จะผัดผ่อน ถึงไม่ได้ทำอะไรในห้องอัดก็ยังไป จริงๆ ผมจะไปนั่งฟังเพลง ไปได้รู้ มันเหมือนชุดแรกที่ผมได้ทำ มีความสุขที่ได้อยู่ห้องอัดเสียง ได้อยู่กับเครื่องดนตรี ได้อยู่กับเพื่อนฝูงที่เป็นเฉลียง ผมจะกระตือรือร้นตั้งแต่ชุดแรกจนปัจจุบันในความรู้สึกที่มีต่อเฉลียง ถึงแม้ว่ารูปแบบของวงจะเปลี่ยนไปเรื่อยๆ”*

อัลบั้มชุด แบ-กบาล ออกวางแผงในเดือนมีนาคม ปี 2532 โดยฉัตรชัย ดุริยประณีต สมาชิกใหม่ได้ฝากฝีมือการเขียนเพลงไว้ด้วยหนึ่งเพลงคือ **‘ไม่คิดถาม’** ขณะที่ ประภาส ชลศรานนท์ ก็เขียนเพลง **‘ง่ายๆ’** มอบให้ ฉัตรชัยเป็นกรณีพิเศษ เพื่อเป็นการต้อนรับน้องใหม่คนนี้ ซึ่งเขาต้องร้องเพลงนี้เองด้วย ทั้งที่ไม่ค่อยจะพอใจเสียงของตัวเองเท่าไรนัก เพราะรู้ตัวว่าเป็นคนเสียงบาง เสียงเล็กมาก ฉัตรชัยบอกว่า โดยพื้นฐานแล้วเขาอยากจะเป็นมือกีตาร์อาชีพมากกว่าการเป็นนักร้อง แต่เมื่อได้เข้ามาเป็นสมาชิกใหม่ของเฉลียงก็จำเป็นต้องร้อง

เพลงส่วนใหญ่ในเทปชุดนี้ยังเป็นฝีมือของประภาส นอกจาก **‘โลกกลมๆ’** ของ อิทธิสุนทร วิชัยลักษณ์ เพลงที่โดดออกมาและได้รับการพูดถึงมากคือ **‘ใจเย็นน้องชาย’** ซึ่งล้อเพลงร็อกแบบจิ๊กโก๋อกหักที่กำลังเป็นที่นิยมสุดขีดในช่วงนั้น โดยเฉลียงตั้งใจทำเพลงสวนกระแสไปเพื่อเตือนหนุ่มสาวให้หยุดคิด

วัชระเล่าว่า ก่อนที่จะบรรจุเพลงนี้ลงไปในเทปของเฉลียงได้เอาไปลองเล่นหน้าคอนเสิร์ตของพงษ์พัฒน์ วชิรบรรจง ที่ลานสวป. มหาวิทยาลัยรามคำแหง แต่คนไม่เอาด้วยเลย จึงต้องกลับมาคิดว่าจะใส่ลงไปดีไหม และในที่สุดก็ตัดสินใจใส่ลงไปตามใจตัวเอง *“มีคนมาทักนะ เฮ้ยเฉลียงจะร็อกแล้วเหรอ ส่วนขาร็อกก็มาถาม ทำไมมีเพลงเดียวเองล่ะ”*

แม้ตัวเพลงจะทำให้คนฟังงงๆ ว่าเฉลียงจะร็อกหรือจะประชด แต่เมื่อเป็นมิวสิกวิดีโอ **‘ใจเย็นน้องชาย’** ก็ได้รางวัลชมเชยประเภทมิวสิกวิดีโอดีเด่นของคณะกรรมการโทรทัศน์ทองคำประจำ ปี 2532 มาครอบครอง

*“คิดมิวสิกวิดีโอก่อนเพลงด้วยซ้ำ”* วัชระซึ่งเป็นผู้ทำมิวสิกวิดีโอเองและแสดงนำเองเล่าไว้ *“คุยๆ กันว่าเพลงตอนนั้นมีแต่จริงใจๆ เฮ้ยมันจะอะไรขนาดนั้น เราก็มีแฟนแล้ว แต่งงานแล้ว แต่ตอนเราจีบกับแฟนไม่เห็นต้องอย่างนี้เลย จิกเขาก็ไปเขียน(เพลง) ผมก็เห็นภาพเลยนะ จะต้องจับตรงนั้นตรงนี้มา ล้อเขาเลยละ โดนหมด พี่ป้อม หนุ่ย อิทธิ โดนหมด ตอนที่ได้รางวัล ศาสตราจารย์คุณหญิงจินตนา (ยศสุนทร) ท่านบอก เธอ...ตลกมาก รู้ไหมว่าที่ทำตลกอยู่นั้น คือข้อสรุปของเพลงที่มีทั้งหมดในปีนี้”*

เฉลียงเริ่มออกฟรีคอนเสิร์ตและออกทัวร์คอนเสิร์ตต่างจังหวัดอีกครั้ง แต่ไม่เต็มรูปแบบเหมือนเมื่อ 2 ชุดก่อน เพราะต่างคนต่างก็มีงานประจำและหน้าที่รับผิดชอบที่ต้องทำ ฉัตรชัยเล่าถึงประสบการณ์การขึ้นเวทีคอนเสิร์ตในฐานะเฉลียงของเขาว่า *“คอนเสิร์ตแรกของผมคือ ฟรีคอนเสิร์ตที่เซ็นทรัลลาดพร้าววันที่ 14 ก.พ. จำได้ว่าร้องเพี้ยนน่าดู ตื่นเต้นฮะ แต่หลังๆ ก็โอเค”*

ขณะเดียวกัน วัชระ ปานเอี่ยมที่เลื่อนตำแหน่งขึ้นมาเป็นหัวหน้าวงแทนนิติพงษ์ ก็ต้องรับภาระหนักมากขึ้นโดยเฉพาะในการแสดงบนเวที *“มันไม่ค่อยพูดกัน แต๋งนี่ต้องคอยหันไปถาม มันขาดคนรับส่งมุข นายนกนี่เค้าทำตัวเป็นคนดูเลยนะ แต่อยู่บนเวทีด้วย เราคุยอยู่หน้าเวที นี่(นก)ไปยืนโน่น ติดแบ๊กอัพ หัวเราะอย่างเดียว”*

เฉลียงออกทัวร์คอนเสิร์ตไม่กี่จังหวัด และลาเวทีกันไปในรอบนี้ด้วยคอนเสิร์ตปิดท้ายทอย ที่ศูนย์วัฒนธรรมฯ ในช่วงปลายเดือนพฤษภาคม 2532 คอนเสิร์ตครั้งนี้มีพี่ตุ้ม-ผุสชา โทณะวณิก รับเชิญมาร้องเพลงหวาน **‘รักออมชอม’** กับเกียรติศักดิ์ และมีรีวิว ประกอบเพลง แบ-กบาล จากน้องๆ นักศึกษาคณะนิเทศศาสตร์ มหาวิทยาลัยกรุงเทพ ร่วมโบกสะบัดธงชาติ เพื่อปลุกระดมใจไทยในยุคสมองไหล

## **Media**

* Image Gallery
* Audio
* Videos

เฉลียง - แบ-กบาล อัลบั้ม - แบ-กบาล -Official MV-เฉลียง - ง่าย ๆ อัลบั้ม - แบ-กบาล -Official MV-เฉลียง - ยังมี อัลบั้ม - แบ-กบาล -Official MV-เฉลียง - ใจเย็นน้องชาย อัลบั้ม - แบ-กบาล -Official MV-เฉลียง - ไม่คิดถาม อัลบั้ม - แบ-กบาล -Official MV-Retro TV - เฉลียง - ยังมี @ โลกดนตรี (พ.ศ.2532) HDโลกดนตรี - ไม่คิดถาม - เฉลียง (2532)โลกดนตรี - ใจเย็นน้องชาย - เฉลียง (2532)
## **รางวัล**

* **รางวัลโทรทัศน์ทองคำ ครั้งที่ 4 ประจำปี พ.ศ. 2532**
	+ รางวัลชมเชย Music Video (เพลง "ใจเย็นน้องชาย") *(ร่วมกับ จริงใจไว้ก่อน-ใหม่ เจริญปุระ และ เก่า..ก็ยังถูกใจ-ชรัส เฟื่องอารมย์)*

## **แหล่งข้อมูล / อ้างอิง**

* **ฟังเพลงจากอัลบั้มทาง JOOX • Spotify • Deezer • Apple Music • YouTube Music • Sanook Music**
* ***แบ-กบาล (2532)*** ทางเว็บไซต์ chaliang.com
* ***แบ-กบาล (2532)*** ทางเว็บไซต์ prapas.com
* **ห้องภาพ - แบ-กบาล (2532)**
* **บันทึกการแสดงสด คอนเสิร์ตครั้งแรกของอัลบั้ม *แบ-กบาล* (เซ็นทรัลลาดพร้าว 14 / 2 / 2532)**
* วัชระ ปานเอี่ยม : แค่อยากเล่า ตอน 3